****

 **REPUBLIKA HRVATSKA**

 **VARAŽDINSKA ŽUPANIJA**

 **OPĆINA VELIKI BUKOVEC**

 **Općinsko vijeće**

KLASA: 406-01/18-01/03

URBROJ: 2186/028-01-18-2

Veliki Bukovec, 12.12.2018.

Na temelju članaka 15. i 19. Zakona o upravljanju državnom imovinom (»Narodne novine«, broj 52/18) i članka 31. Statuta Općine Veliki Bukovec („Službeni vjesnik Varaždinske županije“ br. 18/13 i 6/18) Općinsko vijeće Općine Veliki Bukovec na 16. sjednici održanoj dana 12. prosinca 2018. godine, donosi

**ODLUKU**

**O USVAJANJU GODIŠNJEG PLANA UPRAVLJANJA IMOVINOM**

**U VLASNIŠTVU OPĆINE VELIKI BUKOVEC ZA 2019. GODINU**

**Članak 1.**

Ovom Odlukom usvaja se Godišnji plan upravljanja imovinom u vlasništvu Općine Veliki Bukovec za 2019. godinu kojeg je Općina Veliki Bukovec u obvezi donijeti u skladu s odredbama Zakona o upravljanju državnom imovinom (»Narodne novine«, broj 52/18) te prema preporukama navedenim u Izvješću o obavljenoj reviziji upravljanja i raspolaganja nekretninama jedinica lokalne i područne (regionalne) samouprave na području Varaždinske županije.

**Članak 2.**

Godišnjim planom upravljanja imovinom određuju se:

* kratkoročni ciljevi i smjernice upravljanja imovinom Općine Veliki Bukovec,
* provedbene mjere u svrhu provođenja Strategije,
* detaljna analiza stanja upravljanja pojedinim oblicima imovine u vlasništvu Općine Veliki Bukovec,
* godišnji planovi upravljanja pojedinim oblicima imovine u vlasništvu Općine Veliki Bukovec.

Pobliži obvezni sadržaj Godišnjeg plana upravljanja, podatke koje mora sadržavati i druga pitanja s tim u vezi, propisano je Uredbom o obveznom sadržaju plana upravljanja imovinom u vlasništvu Republike Hrvatske (»Narodne novine«, broj 21/14).

**Članak 3.**

Godišnji plan upravljanja imovinom u vlasništvu Općine Veliki Bukovec za 2019. godinu donosi Općinsko vijeće Općine Veliki Bukovec za razdoblje od godinu dana, u tekućoj godini za sljedeću godinu.

**Članak 4.**

Općina Veliki Bukovec dužna je do 30. rujna 2020. godine dostaviti Općinskom vijeću na usvajanje Izvješće o provedbi Godišnjeg plana upravljanja imovinom u vlasništvu Općine Veliki Bukovec za 2019. godinu.

**Članak 5.**

Ova Odluka stupa na snagu osmoga dana od dana objave u Službenom vjesniku Varaždinske županije, a objavit će se na službenoj web stranici Općine Veliki Bukovec i dostupna je javnosti u skladu sa odredbama Zakona o pravu na pristup informacijama (»Narodne novine«, broj 25/13, 85/15).

Predsjednica Općinskog vijeća

Općine Veliki Bukovec

Jasenka Zdelar, dipl.iur., v.r.